༄༅། ། དཔལ་དུར་ཁྲོད་བདག་པོ་ཡབ་ཡུམ་གྱི་བསྙེན་སྒྲུབ་གསལ་བར་བྱེད་པའི་གཏམ་གྱི་རྒྱུད་མངས་ཞེས་བྱ་བ་བཞུགས་སོ། །
༄༅། ། ཨོཾ་སྭསྟི་སིདྡྷཾ། བླ་ན་མེད་པའི་གསང་གསུམ་ཡོན་ཏན་དཔལ། ། མི་ཟད་མཛོད་འཆང་ཆོས་ཀྱི་བཀྲ༷་ཤི༷ས་དབྱངས། ། སྙན་པོས་འགྲོ་ལ་ལེགས་པའི་ལམ་ཆེན་སྟོན། ། ཕྲིན་ལས་ལྷུན༷་གྲུབ༷་བླ་མས་དགེ་ལེགས་སྩོལ། ། ཆུ་བདག་ངལ་བའི་སྡིག་དང་ས་འཛིན་དབང་། ། བསྐྱོད་པའི་ཐུབ་ཆོད་ལས་འགའ་བརྩམས་མིན་པར། ། ལེགས་པའི་དཔལ་བསྐྱེད་གདམས་པའི་བཅུད་ཀྱིས་ལེན། ། དངོས་དང་བརྒྱུད་ནས་སྦྱིན་མཛད་ཀུན་ལ་བཏུད། ། བདེ་གཤེགས་ཡོངས་ཀྱི་མཁྱེན་བརྩེ་རྫུ་འཕྲུལ་སྟོབས། ། གར་གྱི་ཉམས་རྩལ་རྫོགས་པའི་ཀེང་རུས་སུ། ། མངོན་པར་བརྫུས་ནས་ལས་བཞི་ལྷུན་གྲུབ་ཀྱི། ། དཔལ་སྦྱིན་དུར་ཁྲོད་བདག་པོས་དགེ་ལ་སྦྱོར། ། གསང་རྒྱུད་སྤྲིན་གྱི་གདུང་སྐྱོབ་ལྷ་དང་མི། ། ཀུན་གྱི་བླ་ན་འཕྱོ་བའི་ཁོང་རུམ་ནས། ། བསམ་ཀུན་རྫོགས་མཛད་སྲུང་མའི་དབང་པོ་གང་། ། བསྔགས་བརྗོད་ཚིག་གི་དབྱར་སྐྱེས་རྔ་གསང་ལྡིར། ། གང་གི་ཐུགས་རྒྱུད་ལེགས་བསྐུལ་ཐུན་མོང་མཆོག། ཟུང་གིས་བསྡུས་པའི་དངོས་གྲུབ་སྐྱེས་བཟང་གིས། ། རང་གཞན་ཡིད་ཀྱི་ཤིང་རྟ་འགེངས་པའི་ཐབས། ། བསྙེན་སྒྲུབ་བྱ་ཚུལ་གཏམ་གྱི་རྒྱུད་མངས་འཁྲོལ། ། དེ་ལ་འདིར་སྐབས་སུ་བབ་པའི་གླེང་བར་བྱ་བ་ཉིད་ནི། གངས་ལྡན་གྱི་རི་བོའི་ཕྲེང་བས་ཡོངས་སུ་བསྐོར་བའི་ཡུལ་གྲུ་ཆེན་པོ་འདི་ཉིད་དུ། སྐལ་བཟང་རྣམ་འདྲེན་བཞི་པའི་ལུགས་བཟང་ཇི་སྙེད་པ་བགྱི་བ་རྣམ་པ་གསུམ་གྱི་སྒོ་ནས་གསལ་བར་བྱེད་པའི་སྒྲོན་མེ་དམ་པ་དཔལ་ས་སྐྱ་པ་ཆེན་པོ་ཞེས་ཡོངས་སུ་གྲགས་པ་དེ་ཉིད་ལ་གདམས་པའི་བཀའ་སྲོལ་བབ་ཅིང་ཐུགས་ཉམས་སུ་བསྟར་བའི་ཟབ་ཆོས་བཅོམ་ལྡན་འདས་འཁོར་ལོ་སྡོམ་པའི་བཀའ་སྲུང་ཐུན་མོང་མ་ཡིན་པ་དཔལ་དུར་ཁྲོད་ཀྱི་བདག་པོ་ཡབ་ཡུམ་གྱི་སྒོ་ནས་རང་དང་གཞན་གྱི་དོན་བསྒྲུབ་པ་ལ་གསུམ་སྟེ། བསྙེན་པ་དང་། སྒྲུབ་པ་དང་། ལས་སྦྱོར་རོ། ། དང་པོ་བསྙེན་པ་ལའང་སྦྱོར་དངོས་རྗེས་གསུམ་ལས། དང་པོ་སྦྱོར་བ་ནི། ཐོག་མར་སྒྲུབ་པ་པོ་བདེ་ཀྱེ་ལ་སོགས་པའི་རྣལ་འབྱོར་བླ་མེད་ཀྱི་དཀྱིལ་འཁོར་དུ་དབང་བཞི་རྫོགས་པར་ཐོབ་ཅིང་དམ་ཚིག་དང་ལྡན་པ་སླར་ཡང་ཆོས་སྐྱོང་འདི་ཉིད་ཀྱི་བཀའ་ཡི་རྗེས་སུ་གནང་བ་མན་ངག་སྒྲུབ་སྐོར་དང་བཅས་པ་ལེགས་པར་ཐོབ་པས། གང་དུ་བསྒྲུབ་པའི་གནས་ནི། གཞུང་ལས། དུར་ཁྲོད་ཆེན་པོའི་གནས་དག་གམ། ། ལྷ་ཁང་ལ་སོགས་དབེན་གནས་སུ། ། ཞེས་གསུངས་པས། འདིར་ལས་དང་པོ་པའི་གནས་ནི་ཕྱི་མ་སྟེ། དེའང་བླ་མ་གོང་མ་ལ་སོགས་པས་བྱིན་གྱིས་བརླབས་ཤིང་རང་དབང་དུ་འདུ་ངེས་པ་དེ་ལ་ཕྱག་དར་ལ་སོགས་པས་ཡིད་འཇུག་པར་བྱས་ཏེ། དེར་རང་ཉིད་ཁ་ནུབ་ཏུ་ཕྱོགས་པའི་གདན་བཤམ་འོང་བར་བྱས་པའི་མདུན་དུ། མཎྜལ་མདའ་གང་གི་ཚད་ཙམ་ཡོད་པ་ལ་ཞལ་བ་ཁོད་སྙོམས་པར་བྱས། དེའི་དབུས་སུ་ཡིག་རྙིང་ཕལ་ཆེར་ལས་གྲུ་གསུམ་བྲུ་བ་སོགས་བཤད་ཀྱང་ཕྱག་ལེན་བདེ་བའི་ཆེད་དུ་དབུས་ནས་མཐོ་ཚད་ཙམ་གྱིས་ཟླུམ་པོར་བསྐོར་བའི་ནང་དུ་རྡུལ་ཚོན་དཀར་པོ་ལ་སོགས་པས་དུང་དཀར་དང་འགྲོན་བུ་ཁ་སྤྲོད་ཀྱི་རྣམ་པ་ལེགས་པར་བྲིས་པའི་སྟེང་དུ་འབྲས་སམ་ནས་ཀྱི་ཚོམ་བུ་དབུས་སུ་གཅིག་དང་། ཕྱིའི་ཕྱོགས་མཚམས་བརྒྱད་དུ་རེ་རེ་སྟེ་ཚོམ་བུ་དགུ་བཀོད་ལ་ཚོམ་བུ་དབུས་མའི་སྟེང་དུ་མཆོག་རྐང་ངམ་མཆོག་ཕུར་ཞེས་བྱ་བ་མི་རྐང་གི་ཁྲིའུའམ། ཐོད་སྐམ་སྒལ་ཚིགས་དང་བཅས་པའི་རྣམ་པ་ཤིང་ལས་བྱས་པ་ལ་དཀར་རྩིས་བྱུགས་པ་གསུམ་བཅིངས་པའི་ཁྲིའུ་བྱས། དེའང་མ་འབྱོར་ན་མཉྫི་བཞག་པས་ཀྱང་རུང་། དེའི་ཁར་ཀ་པཱ་ལ་དུམ་བུ་གཅིག་པའི་ནང་ཐམས་ཅད་མར་གྱིས་ཁྱབ་པར་བསྐུས་ལ་བཞག། དེའི་ནང་དུ་དཔལ་བཤོས་ཞེས་པ་གཏོར་མ་སྟོད་ཟུར་གསུམ་ཧ་ཅང་མི་རྣོ་བ། སྨད་ཟླུམ་པོ་ཆང་བུ་བདུན་གྱེན་དུ་བསླང་སྟེ་སྦྱར་བ་ལ་མར་གྱིས་རྒྱན་བཏགས་པའམ། ཡང་ན་སྤྱིར་འདི་དག་གི་རིགས་ལ་ཟླུམ་གཏོར་བྱ་བ་ས་པཎ་གྱི་དགོངས་པ་དང་མཐུན་པར་ངོར་ཆེན་རྡོ་རྗེ་འཆང་ཡང་དེ་བཞིན་བཞེད་དེ། དེ་དག་གང་ལ་མོས་པ་རེ་བཤམས་པའི་མཐར་མཛོ་དྲེལ་གྱི་ཤ་མ་གཏོགས་པ་གཙོ་བོར་རི་བོང་གི་ཤ་དང་། གཞན་ཡང་ལུག་དང་གཡག་རྒོད་ལ་སོགས་པའི་ཤ་སྣ་གཙང་མ་དང་། དཀར་གསུམ་མངར་གསུམ་དང་། ཤིང་ཐོག་དང་འབྲུ་སྣ་དང་རིན་པོ་ཆེ་དང་དར་ཟབ་ལ་སོགས་པ་ཚོགས་ཚད་བསགས་ཏེ་ཕྱུར་བུར་དགང་ངོ་། ། དེའི་ཁར་ནོར་བུ་གཉིས་ཞེས་པ་དུང་དཀར་དང་འགྲོན་བུ་བུ་མ་ཆེ་བ་གཉིས་དང་ཡབ་ཡུམ་གྱི་སྐུ་བརྙན་ཇི་སྐད་བཤད་པའི་མཚན་ཉིད་ཅན་གྱི་གསང་བའི་རྟེན་གཞག་པར་བྱ་སྟེ། དེ་ཡང་ཇི་ལྟར་བྱ་བའི་ཚུལ་ནི། ཡར་ངོ་སྐར་མ་རྒྱལ་ལ་ནི། ། སྔ་དྲོའི་དུས་སུ་བརྩམ་པར་བྱ། ། ཞེས་པས་ནམ་བྱ་བའི་དུས་བསྟན། རབ་ནི་རིན་ཆེན་ལྔ་ལས་བྱ། ། འབྲིང་ནི་བ་སོའམ་རུས་པ་ལས། ། ཐ་མ་ས་ལ་རིན་ཆེན་བརྡར། ། ཞེས་པས་གང་ལ་བྱ་བའི་རྒྱུ་བསྟན། ཞལ་གཅིག་ཕྱག་གཉིས་སྐུ་མདོག་དཀར། ། ཞེས་པ་ནས། བརྐྱང་བསྐུམ་གར་གྱིས་ལེགས་པར་གནས། ། ཞེས་པའི་བར་གྱིས་རྣམ་པ་ཇི་ལྟར་བྱ་བའི་ཚུལ་རྣམས་བསྟན་པས། དང་པོ་ནི། ལྷ་བཟོ་བ་དབང་ཐོབ་ཅིང་དམ་ཚིག་དང་སྡོམ་པར་ལྡན་པའམ། དེ་མ་བྱུང་ནའང་བྲི་བའི་ཡུན་དེར་གསོ་སྦྱོང་སོགས་ལ་གནས་པས་བྱ་སྟེ། སྐུ་མདོག་ལ་སོགས་པ་ནི་གཞུང་ངམ་མངོན་རྟོགས་ནས་འབྱུང་བ་ལྟར་བཞེངས་གྲུབ་པ་དང་། ཡང་ཇི་སྐད་དུ། དར་དཀར་དག་ལ་སྔགས་བྲིས་ལ། ། བུད་མེད་མ་རེག་གསེར་དུམ་གཉིས། ། དེ་ཡི་ཐུགས་ཀར་གཞུག་པར་བྱ། ། ཞེས་པའི་སྔགས་ནི། ཨོཾ་གྷྲྀ་རཱ་ཛ་སོགས་ཀྱི་སྙིང་པོ་སྟེ། གསེར་ལ་སོགས་པས་ཡི་གེ་དབུ་ཅན་དུ་བྲིས་པ་ནང་དུ་བསྟན་ལ་དབུ་ནས་དྲིལ་བ་གཉིས་མགོ་གཤམ་མ་ལོག་པར་དེ་དང་མཉམ་དུ་གསེར་དུམ་རེ་ལ་ན་བཟའ་སེར་པོས་གཡོགས་ལ་སྐུ་བརྙན་དེ་གཉིས་ཀྱི་ཐུགས་ཀར་གཞུག་གོ། སླར་ཡང་རྟེན་གྱི་སྐུ་སྦ་བའི་མན་ངག་ལས་འབྱུང་བའི་འཁོར་ལོ་ཡང་གཞུག་པར་བྱ་སྟེ། དེ་ནི་རས་སམ་དར་དཀར་ལ་དྲི་བཟང་ངམ། དེ་དང་མཚལ་བསྲེས་པ་ལ་སོགས་པས་འཁོར་ལོ་རྩིབས་བརྒྱད་པ་མུ་ཁྱུད་དང་བཅས་པ་བྲི། དེའི་དབུས་སུ་ཨོཾ། རྩིབས་བརྒྱད་ལ་རིན་པོ་ཆེ་བརྒྱད་བྲི། མུ་ཁྱུད་ལ། ཨོཾ་གྷྲྀ་རཱ་ཛ་གྷྲྀ་རཱ་ཛ་ཀུ་མ་ཀུ་མ་ཁུམ་ཐིས་རཏྣ་གྷྲྀ་རཱ་ཙི་ཝཾ་མི་སེམས་སྒུལ་སྒུལ་སྭཱ་ཧཱ། ཞེས་པས་གཡས་སྐོར་དུ་འཁོར་བར་བཀོད་པའི་འཁོར་ལོ་དེ་ཡབ་ཡུམ་གྱི་ལྟོ་བར་གཞུག་གོ། དེ་ལྟར་བྱས་པའི་སྐུ་རྟེན་དེ་ལ་སྦྱང་ཁྲུས་དང་རབ་གནས་རྒྱས་བསྡུས་ཇི་ལྟར་རིགས་པར་བྱས་ལ་སྔར་གྱི་ཐོད་པའི་ཁར་མཉྫི་ལ་སོགས་པའི་སྟེགས་ལ་བརྟེན་ནས་བཞུགས་སུ་གསོལ། དེའི་སྟེང་དུ་དར་དཀར་གྱི་གདུགས་དབུབ། དེ་བཞིན་དུ་ནང་གི་རྟེན་ནི་འབྲུ་སྣ་ཚོགས་ལ་རིན་པོ་ཆེ་བརྡར་བ་ལས་བྱས་པ་དང་། ཕྱིའི་རྟེན་ནི་དུར་ཁྲོད་རོ་རས་ཀྱི་གཞི་ལ་བྲིས་པའི་སྐུ་གཉིས་ཀྱང་བྱས་ཏེ། དེ་གཉིས་དཀྱིལ་འཁོར་གྱི་སྟེང་ལ་སོགས་པར་ཅི་བདེར་བཀྲམ། མཎྜལ་གྱི་མདུན་ནས་བརྩམས་ཏེ་ཆུ་གཉིས་ཉེར་སྤྱོད་གཡས་སྐོར་གྱི་རིམ་པས་བཤམ། དབང་ལྡན་ནས་མེའི་བར་དུ་ཡི་དམ་ཆོས་སྐྱོང་མཁའ་འགྲོ་སྤྱི་གཏོར་རྣམས་བཤམས་པའི་མདུན་དུ་འདི་ཉིད་ཀྱི་རྒྱུན་གཏོར་འབུལ་རྒྱུའང་སྔར་དང་འདྲ་བར་བྱས་པ་ཐོད་པའི་མདུན་ཐད་དུ་འོང་བར་བྱའོ། ། རང་གི་མདུན་དུ་རྡོ་རྗེ་དྲིལ་བུ་ནང་མཆོད་ཌ་མ་རུ་མེ་ཏོག་རྣམས་ཀྱང་བཤམ་མོ། ། གཉིས་པ་དངོས་གཞི་ལ། མཚམས་གཅོད་གཏོར་མ་གཏོང་བ། ཡོ་བྱད་བྱིན་གྱིས་བརླབ་པ། བདག་གི་རྣལ་འབྱོར་བྱ་བ། མདུན་བསྐྱེད་མཆོད་གཏོར་འབུལ་བ། བཟླས་པས་ཐུགས་རྒྱུད་བསྐུལ་བ། རྗེས་ཀྱི་བྱ་བའི་རིམ་པ་དང་དྲུག་ལས། དང་པོ་མཚམས་གཅོད་གཏོར་མ་གཏོང་བ་ནི། གཞུང་ལས་དེ་ནས་མཚམས་བཅད་ཅེས་པའི་དོན་ནི། ཕྱི་མཚམས་ནང་མཚམས་བཅད་པ་སྟེ་མཚམས་གཡོག་པ་སོགས་དགོས་ངེས་པ་ལྔའམ་བདུན་ཙམ་ལས་མང་བ་མཚམས་འོག་ཏུ་མི་འཇུག་པ་དང་། གལ་ཏེ་འཇུག་དགོས་ཀྱི་དོགས་པ་ཡོད་པ་དང་ཡོ་བྱད་གསར་དུ་ལེན་དགོས་པ་སོགས་ཀྱང་དམིགས་འོག་ཏུ་ཆུད་ངེས་པར་བྱ། ཁྱད་པར་དུ་སྒྲུབ་ཁང་ན་བུད་མེད་མི་གཏོང་བ་དམ་ཚིག་ཡིན་པས་ཤིན་ཏུ་གཅེས། ཕྱི་མིས་མི་འཇུག་པའི་ཆེད་དུ་སྒོ་རྩར་ཐོ་བརྟན་པར་བརྩིག། རང་ཉིད་སྟན་བདེ་བ་ལ་འདུག་སྟེ་ལྷག་པའི་ལྷའི་ང་རྒྱལ་བརྟན་པོ་དང་ལྡན་པས་རང་གི་མདུན་གྱི་ནམ་མཁར་བླ་མ་ཡི་དམ་སངས་རྒྱས་བྱང་སེམས་བསམ་གྱིས་མི་ཁྱབ་པས་གང་བར་དམིགས་ལ། དེ་དག་བདེན་པའི་དཔང་པོར་བཞུགས་བཞིན་པའི་སྤྱན་སྔར་བདེ་མཆོག་ལ་སོགས་པའི་ཡི་དམ་གང་ལ་བྱེད་པ་དེའི་དཀྱིལ་ཆོག་ནས་འབྱུང་བ་ལྟར། སྔོན་འགྲོ་བསང་སྦྱང་ནས་བརྩམ་སྟེ་ཡིད་ལ་འདོད་པ་ཀུན་འགྲུབ་ཤོག་གི་བར་བརྗོད་པའི་མཐར། དཔལ་ལྡན་བླ་མ་དམ་པ་རྣམས་ཀྱི་ཐུགས་དགོངས་རྫོགས་པ་དང་། ནམ་མཁའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་མཆོག་དང་ཐུན་མོང་གི་དངོས་གྲུབ་བསྒྲུབ་པའི་ཆེད་དུ་བསྙེན་སྒྲུབ་ཚུལ་བཞིན་དུ་བགྱིད་པར་འཚལ་ན་སྲུང་མའི་དབང་པོ་ཁྱེད་རྣམས་ཀྱིས་བསྙེན་སྒྲུབ་ཀྱི་བྱ་བ་མཐར་མ་ཕྱིན་གྱི་བར་གྱི་བར་དུ་གཅོད་པ་ཐམས་ཅད་བསྲུང་བ་དང་། དེ་ནས་ཀྱང་བྱང་ཆུབ་མ་ཐོབ་ཀྱི་བར་གྱི་བར་ཆད་ཐམས་ཅད་བསྲུང་བ་དང་སྟོང་གྲོགས་མཛོད་ཅིག་ཅེས་པས་ཕྲིན་ལས་གཞོལ་བའི་མཐར་མུཿཞེས་པ་དང་། ལག་པ་གཡས་རྡོ་རྗེ་དང་བཅས་ཏེ་ས་ལ་རེག་པས་གཏོར་མགྲོན་རྣམས་སྒྲུབ་ཁང་གི་ཕྱི་རོལ་དུ་གཤེགས་པར་བསམ། རང་གི་སྙིང་གའི་ས་བོན་གྱི་འོད་ཀྱིས་གཏོར་མགྲོན་གྱི་ཕྱི་འབྲང་གི་བགེགས་རྣམས་རིང་དུ་བསྐྲད་པར་བསམས་ལ། ངག་ཏུ་གང་དག་ནག་པོའི་ཕྱོགས་ལ་མངོན་པར་དགའ་བའི་སོགས་བརྗོད་ཅིང་། གུ་གུལ་གྱི་དུད་པས་བདུག། རྡོ་རྗེ་གསོར་ལ་དྲིལ་བུ་དྲག་ཏུ་དཀྲོལ་བ་དང་བཅས་པས་རྩ་བའི་སྔགས་བརྗོད་ལ་གཏོར་མ་ས་གཙང་སར་དོར་རོ། ། གཉིས་པ་ཡོ་བྱད་བྱིན་གྱིས་བརླབ་པ་ནི། ཡི་དམ་གྱི་དཀྱིལ་ཆོག་ནས་འབྱུང་བའི་གནས་དང་མཆོད་པའི་ཡོ་བྱད་བྱིན་གྱིས་བརླབ་པ་དང་། གྷཱཎྜེ་ར་ཎི་རོལ་མོ་དང་བཅས་པ་ལན་གསུམ་གྱིས་བྱིན་དབབ་བོ། ། གསུམ་པ་བདག་གི་རྣལ་འབྱོར་ནི། གཞུང་ལས། སྔ་མའི་རྗེས་ཐོགས་དེ་མ་ཐག་པར། བཤགས་པ་དང་། ། ཡན་ལག་བདུན་པས་ཚོགས་བསགས་ནས། ། སྙིང་རྗེ་ཚངས་པའི་གནས་བཞི་བསྒོམ། ། ཤཱུ་ནྱ་ཏཱ་ཡིས་སྟོང་པར་བསྒོམ། ། དེ་ནས་བདག་ཉིད་ཧཱུྃ་ལས་ནི། ། ཧེ་རུ་ཀ་བསམ་ཞེས་གསུངས་པས། འདི་ཉིད་དུ་ཤིས་པའི་ཡི་དམ་ནི་འཁོར་ལོ་བདེ་མཆོག་གམ། ཀྱེ་རྡོ་རྗེ། ཡང་ན་ནཱ་རོ་མཁའ་སྤྱོད་དེ་དེ་གསུམ་པོ་གང་རུང་ཞིག་མཛད་པ་ཕྱག་ལེན་ཏེ། དེའི་ནང་ནས་ཀྱང་སྔོན་དུ་བསྙེན་པ་སོང་བ་ཞིག་ཅིས་ཀྱང་དགོས་ཤིང་དེ་དག་གང་ལྟར་ཡང་རུང་། ཐོག་མར་འཁོར་བ་ལས་ཡིད་འབྱུང་། དལ་འབྱོར་རྙེད་དཀའ་དང་། འཆི་བ་མི་རྟག་པ། ལས་འབྲས་བླང་དོར་ལ་སོགས་པ་བསམ་པའི་སྒོ་ནས་ཚེ་འདིར་སྣང་གི་ཁེ་དང་གྲགས་འདོད་ཀྱི་རྟོག་པ་ཐམས་ཅད་ཐག་བསྲིང་བ་དང་། ཚེ་རབས་ཐོག་མ་མེད་པ་ནས་ཕ་མར་གྱུར་པའི་སེམས་ཅན་ཐམས་ཅད་འཁོར་བའི་རྒྱ་མཚོ་ལས་བསྒྲལ་འདོད་ཀྱི་བློས་ཀུན་ནས་བསླངས་ཏེ། སྐྱབས་འགྲོ་ནས་དཀྱིལ་འཁོར་བསྡུ་བ་ཡན་ཆད་ཀྱིས་བདག་གི་རྣལ་འབྱོར་རྫོགས་པར་བསྒོམ་མོ། ། བཞི་པ་མདུན་བསྐྱེད་མཆོད་གཏོར་འབུལ་བ་ནི། གཏོར་མ་རྣམས་ནང་མཆོད་ཆུ་ཆང་གིས་སྦྱངས་ཏེ། བསང་སྦྱང་ནས་ཧ་ཧོཿཧྲཱིཿལན་གསུམ་བརྗོད་པའི་བར་གྱིས་གཏོར་མ་བདུད་རྩི་ལྟར་བྱིན་གྱིས་བརླབས་ལ། ཐོག་མར་ཡི་དམ་ལ་རང་རང་གི་གཏོར་ཆོག་གིས་གཏོར་མ་དབུལ། དགོངས་ཐུན་ལྟ་བུ་ལ་གུར་ཞལ་ལས་མགོན་སོགས་ཆོས་སྐྱོང་གཞན་རྣམས་ལ་འབུལ་ནའང་། འདས་གཏོར་ཐམས་ཅད་སྡེབས་གཅིག་ཏུ་སྐབས་འདིར་ཕུལ་ན་བདེ་བར་མཐོང་། དེ་རྣམས་ཀྱི་སྐབས་སུ་ཡང་སྒྲུབ་པ་འདི་ལ་བར་ཆད་མི་འབྱུང་བའི་གསོལ་གདབ་དང་ཕྲིན་ལས་ཞུ། དེ་ནས་སྒོས་ཀྱི་ཆོས་སྐྱོང་བསྐྱེད་ཅིང་མཆོད་གཏོར་འབུལ་བ་ལ་སོགས་པ་ནི། ཇི་སྐད་དུ། རྒྱུད་གཞུང་ལས། ཡབ་ཡུམ་མདུན་དུ་བསྐྱེད་བྱས་ཏེ། ། མཆོད་བསྟོད་གཏོར་མས་མཉེས་བྱས་ལ། ། གསང་བའི་སྙིང་པོ་འབུམ་དུ་བཟླས། ། ཞེས་པའི་དོན་ནི། དབུས་ཀྱི་རྟེན་གཏོར་ལ་དམིགས་ཏེ་རྡོ་རྗེའི་རྩེས་ནང་མཆོད་ནས་འཐོར་བ་དང་བཅས་པས། ཨོཾ་བཛྲ་ཨ་མྲྀ་ཏ་ཀུཎྜ་ལཱི་ཧ་ན་ཧ་ན་ཧཱུྃ་ཧཱུྃ་ཧཱུྃ་ཕཊ་སྭཱ་ཧཱ་ཞེས་པས་བགེགས་བསངས་ལ། ལག་པ་གཡས་གཡོན་གཉིས་ཀ་བྱ་ཁྱུང་གི་ཕྱག་རྒྱ་རྣམས་བསྟན་ཏེ། ཨོཾ་སྟོང་པ་ཉིད་དུ་བསམ། ཨཱཿཐོད་པ་དཀར་པོ་ཡངས་ཤིང་རྒྱ་ཆེ་བ། ཧཱུྃ་དགྲ་བགེགས་ཀྱི་ཤ་ཁྲག་དང་ཤ་ལྔ་བདུད་རྩི་ལྔ། ཧོཿཡེ་ཤེས་ཀྱི་བདུད་རྩིའི་རྒྱ་མཚོ་ཆེན་པོར་གྱུར་པར་མོས་ལ། སླར་ཡང་ཧ་ཧོཿཧྲཱིཿལན་གསུམ་བརྗོད་པས་བྱིན་བརླབས་ནས། ནོར་བུ་གཉིས་དང་སྐུ་ལ་དམིགས་ཏེ། ངག་ཏུ། ཨོཾ་སྭ་བྷཱ་ཝ་སོགས་ཀྱིས་སྟོང་པར་བསྒོམ། སྟོང་པའི་ངང་ལས་གཏོར་མའི་སྟེང་གི་ནམ་མཁར་ཧཱུྃ་ཡིག་ལས་ཨེ་ཆད་པས་ནམ་མཁའ། ཡྃ་ལས་རླུང་གི་དཀྱིལ་འཁོར། ར་ལས་རཀྟའི་རྒྱ་མཚོ། སུྃ་ལས་ཞིང་ཆེན་གྱ་ིས་གཞི། ཀེཾ་ལས་ཀེཾ་རུས་ཀྱི་རི་རབ། རྃ་ལས་ཉི་མའི་དཀྱིལ་འཁོར། བཱུྃ་ལས་ཐོད་པའི་མཁར་གྱི་གཞལ་ཡས་ཁང་མི་མགོ་སྐམ་པོ་ལས་གྲུབ་པ་གྲུ་བཞི་པ། མི་རུས་ཀྱི་རྐང་དང་རྩིབ་རུས་སྣ་ཚོགས་ཀྱིས་སྟེང་ཐོག་ཕུབས་པ། ཐོད་སྐམ་གྱི་མདའ་ཡབ་དང་པུ་ཤུས་བརྒྱན་ཅིང་རྒྱུ་རློན་གྱི་དྲྭ་བ་དང་དྲ་བ་ཕྱེད་པ་འཕྱང་བ། འོག་ཏུ་རུས་པ་དང་ཤ་ཁྲག་སྣ་ཚོགས་གཅལ་བུ་བཀྲམ་པ། དེའི་ནང་དུ་པྃ་པདྨ་མཎྜ་ལ་ཧཱུྃ་གིས་པདྨའི་གདན་སོགས་ནས་ཆོམ་རྐུན་ཐམས་ཅད་བཅིང་བའི་ཕྲིན་ལས་མཛད་དུ་གསོལ་ཞེས་པས་ཕྲིན་ལས་བཅོལ་བའི་བར་ཡར་ལུང་པའམ་རྗེ་སངས་རྒྱས་རིན་ཆེན་ལ་སོགས་པའི་གཏོར་ཆོག་ལྟར་བསྐྱེད་ཅིང་སྐུ་གསུང་ཐུགས་བྱིན་གྱིས་བརླབ་པ། དགུག་གཞུག་བྱ་བ་གདན་དང་མཆོད་པ་འབུལ་བ་དབང་བསྐུར་རྒྱས་གདབ་མཆོད་བསྟོད་དམ་བཞག་རྣམས་དཀྱུས་ལྟར་བྱས་ཏེ། རྟེན་གཏོར་ནི་བསྙེན་པ་ནམ་གྲོལ་གྱི་བར་དུ་འབུལ་བ་མེད་ལ། མདུན་གྱི་རྒྱུན་གཏོར་ནི་གོང་གི་ཡི་དམ་སོགས་ཀྱི་སྐབས་སུ་བྱིན་རླབས་རྒྱས་པར་བྱས་པ་དེ་ཉིད་སླར་ཡང་འདི་ཉིད་ནས་འབྱུང་བའི་བྱིན་རླབས་མདོར་བསྡུས་པ་གོང་བཞིན་གྱི་བྱིན་གྱིས་བརླབས་ནས་ལྗགས་རྡོ་རྗེའི་སྦུ་གུས་གཏོར་མ་ལ་ཟུག་སྟེ་གསོལ་བར་མོས་ལ། སྔགས་ཀྱི་རྗེས་སུ